La doar câteva zile după ce Monitorul de Suceava a semnalat apariția unui depozit ilegal de deșeuri aproape de liniile de cale ferată din zona Gării Ițcani – poartă de intrare în municipiul Suceava, iar odinioară chiar în Imperiul Austro-Ungar, reprezentanții CFR au și rezolvat problema.
Chiar dacă nu e clar în administrarea cui este porțiunea respectivă de teren, zona cu probleme a fost curățată, gunoaiele au ajuns unde ar fi trebuit să fie aruncate de la bun început, urmând să fie sortate, iar potențialii vinovați au fost atenționați să nu se mai repete, în caz contrar riscând amenzi usturătoare.
Șeful complexului CFR Suceava, Mirel-Sorin Burduja, consideră că răspândirea gunoiului provenit de la curățarea unor vagoane de tren a fost rezultatul unui incident nefericit, la remedierea căruia trebuia să se acționeze mai devreme de către cei implicați, asigurarea curățeniei în gări și în zona de operațiuni CFR fiind o preocupare permanentă, pe care se pune accent.